text: Ръстът на жилищата в САЩ най-нисък от Голямата депресия насам - Arco Real Estate
  Ръстът на жилищата в САЩ най-нисък от Голямата депресия насам
  Най-големият жилищен бум за последните 30 години в САЩ отстъпи място на най-резкия спад от едно поколение насам, при което ръстът на броя на жилищата през изминалото десетилетие е на най-ниските си нива от времето на Голямата депресия, обяви Бюрото за преброяване на населението на САЩ, цитирано от Bloomberg.
  Броят на къщите и апартаментите, построени в страната през последните 10 години, е нараснал с 15,9 млн. до 131,7 млн., което представлява увеличение от 13,6%. Почти 90% от този ръст е регистриран между 2000 и 2007 г. През 2005 г. са започнати 2,1 нови строителни проекта. Миналата година техният брой е бил 587 хил.
  "Това е безпрецедентно", твърди Патрик Нюпорт, икономист от IHS Global Insight в Бостън. "Просто имаше прекалено голямо свръхзастрояване. Никога преди не сме били свидетели на подобно нещо".
  Темпото на растеж е малко над регистрираните между 1990 и 2000 г. 13,3%. То е по-малко от половината от отбелязаните през 80-те години на миналия век 28,7%, когато съзряващото поколение на бейби бумърите прибави 19,7 млн. жилища, и едва половината от ръста от 23,2%, регистриран през 40-те години.
  Делът на собствениците на жилища за страната се свил до 65,1%, или с 1,1 процентни пункта по-малко от 66,2% през 2000 г. Бюрото за преброявания обяви, че това е най-резкият спад от 30-те години. Дори и при този спад, делът на собствениците е вторият по големина, откакто правителството започна да събира данни за този показател през 1890 г.
  На седем от 3142-те окръга в страната се падат 10% от всички новопостроени жилища. В окръг Марикопа в Аризона са построени 389 000 домове за последните десет години, следван от окръг Харис в Тексас с 301 000 и окръг Кларк в Невада, където броят на жилищата е нараснал със 281 000. Някои от тези окръзи в момента преживяват жилищна криза вследствие на свръхзастрояването.
  В същото време броят на празните жилища е нараснал с почти една трета до 15 млн., или 11,4% от всички жилища в сравнение с 10,4 млн. през 2000 г.
  В почти 500 окръга има спад на броя на жилищата. В Сейнт Бърнард Париш в Луизиана спадът е с 37%, или 9996 жилища, унищожени от урагана Катрина през 2005 г. В съседния окръг Орлиънс понижението е с 25 195 жилища, или 11,7% от общия брой.
  "Балонът се получи, защото правителството окуражаваше собствеността на жилища", твърди Нюпорт. "В същото време бе много лесно да заемеш пари от банката", допълва той.